Data was extracted from:https://www.infomed.co.il/drugs/olmesartan/

המומחים של
Info
med
מסבירים:
אולמסארטאן היא תרופה כנגד לחץ דם בעלת מנגנון פעולה ייחודי החוסמת קולטנים לאנגיוטנסין 2. אנגיוטסין 2 הוא חומר בגופנו המעודד התכווצות כלי דם, וחסימת פעילותו מאפשרת לכלי הדם להתרחב. בהשוואה לתרופות הוותיקות יותר ממשפחת מעכבי האנזים ACE, (האנזים אשר אחראי להפיכת אנגיוטנסין 1 לאנגיוטנסין 2), כגון קאפטופריל ואנאלאפריל, לאולמסארטאן שיעור תופעות לוואי נמוך יותר של שיעול, פריחה, ושינויים בחוש הטעם. בניגוד לאחיותיה ממשפחת חוסמי קולטנים לאנגיוטנסין 2 (כגון: לוסארטאן וקאנדסארטאן), אולמסארטאן הופכת לפעילה רק בזמן הספיגה שלה במערכת העיכול, ואינה עוברת פירוק בכבד, על כן היא אינה צפויה להגיב עם תרופות אחרות אשר עוברות פירוק על-ידי אנזימי הכבד. במחקר השוואתי נמצא כי מינון יומי של 20-40 מ"ג אולמסארטאן הביא לירידה גדולה יותר בלחץ הדם הדיאסטולי בהשוואה ללוסארטאן במינון יומי של 50-100 מ"ג. במחקר אחר נמצא כי מנה התחלתית של אולמסארטאן יעילה יותר בהורדת לחץ הדם הדיאסטולי בהשוואה למנה ההתחלתית של לוסארטאן (50 מ"ג), אירבסארטאן (150 מ"ג) וואלסארטאן (80 מ"ג). עם זאת, המחקר לא בדק אם הבדלים אלו מחזיקים מעמד בהמשך הטיפול. בדומה לתרופות אחרות ממשפחתה, השפעה נוגדת לחץ דם גבוהה יותר מושגת כאשר מוסיפים לאולמסארטאן מינון נמוך של משתן, ובחו"ל התרופה קיימת גם בשילוב עם הידרוכלורותיאזיד.
מידע על התרופה
אופן נטילת התרופה
טבליות.
תדירות וזמן נטילה
פעם ביום.
טווח המינון
מינון התחלתי: 10 מ"ג ליום. מינון אחזקתי: 20-40 מ"ג ליום.
תחילת ההשפעה
ירידה משמעותית בלחץ הדם נראית בד"כ תוך שבועיים מתחילת הטיפול.
משך ההשפעה
ירידה משמעותית בלחץ הדם נראית בד"כ תוך שבועיים מתחילת הטיפול.
מנה שנשכחה
יש לקחת מייד כשנזכרים. אם קרב הזמן לנטילת המנה הבאה, דלג על המנה שנשכחה, וקח את המנה הבאה כרגיל. אין לקחת מנה כפולה.
הפסקת התרופה
אין להפסיק את התרופה מבלי להיוועץ ברופא
מינון עודף
מנה עודפת מיקרית אינה צריכה להדאיג. אך אם מבחינים בתסמינים מיוחדים או אם נלקחה מנה עודפת גדולה, יש ליידע את הרופא מייד.
אזהרות
תזונה
אין הגבלות.
אלכוהול
מומלץ להימנע משתיית אלכוהול בזמן נטילת תרופה זו.
נהיגה
יש להימנע מנהיגה עד שלומדים כיצד התרופה משפיעה, כיוון שתרופה זו עלולה לגרום לטשטוש.
הריון
התרופה עלולה לגרום למומים בתינוק המתפתח. יש להיוועץ ברופא. שליש ראשון (C) שליש שני ושלישי (D)
הנקה
התרופה עוברת לחלב אם ועלולה להשפיע על התינוק. מומלץ להיוועץ ברופא.
תינוקות וילדים
לא מומלץ בילדים מתחת לגיל 12, אלא בהמלצה רפואית.
קשישים
סבירות גבוהה יותר לתופעות לוואי. ייתכן שיהיה צורך בהפחתת המינון.
דווח לרופא במקרה של
מחלת כליה
מחלת כבד
מחלת לב
חוסר איזון אלקטרוליטים בדם
מחלה של כלי הדם במוח
היצרות אב העורקים
שימוש בתחליפי מלח על בסיס אשלגן
סיכון ממנת יתר
בינוני
סיכון מפיתוח תלות
נמוך
תופעות לוואי
התרופה נסבלת היטב בדרך-כלל. תופעות לוואי אפשריות הן: כאב ראש, סחרחורת, בחילה, שלשול, כאבי גב, אף סתום, זיהום בדרכי נשימה עליונות.
פרטי תגובה עם תרופות אחרות
[מלחי אשלגן, משתנים משמרי אשלגן (אמילוריד, ספירונולקטון), הפארין]: אין להשתמש בתרופות אלו יחד עם אולמסארטאן. שילוב כזה עלול לגרום לעלייה מסוכנת ברמות אשלגן בדם. [תרופות להורדת לחץ דם, משתנים]: אולמסארטאן מגביר את ההשפעה של תרופות אחרות להורדת לחץ דם. תופעה זו לעיתים רצויה, אולם יש להתאים את המינונים. [נוגדי דלקת לא סטרואידים (נאפרוקסן, אינדומטאצין, פירוקסיקאם)]: סיכון מוגבר לפגיעה בכליות. כמו כן, תרופות אלו עלולות להפחית מההשפעה נוגדת לחץ הדם של אולמסארטאן. במידה והוחלט (על-ידי רופא) על שילוב כזה, יש להקפיד על שתייה ולנטר בקפידה תפקודי כליה. [ליתיום]: סיכון להרעלת ליתיום.
השפעת שימוש ממושך
לא צפויות בעיות.
יש לרשום תרופות רק על פי ההתוויות של משרד הבריאות
המידע נלקח בין היתר מעלונים רפואיים ובכל מקרה אינו מחליף התייעצות עם רופא